UDHËZUES I SHKURTËR LIDHUR ME APLIKIMIN PËR LIBREZË SANITARE
Nga data 15.04.2026, pajisja me librezë sanitare bëhet vetëm online. Aplikimin mund ta bëni drejtpërdrejt në https://kontrollasanitare.rks-gov.net/ ose përmes ueb-faqes së IKShPK-së https://ikshpk.rks-gov.net/, duke klikuar në "Apliko për Librezë Sanitare".
HAPAT E APLIKIMIT 
1. Regjistrimi - Për tu regjistruar në sistem në fillim Hapni llogarinë tuaj dhe plotësoni të dhënat e kërkuara. Sistemi ofron dy mënyra të ndryshme të regjistrimit dhe paraqitjes së kërkesës, varësisht nga lloji i përdoruesit:
· Person fizik – Për aplikim individual ku çdo veprim dhe caktim termini menaxhohet drejtpërdrejtë nga paraqitësi i kërkesës.
· Person juridik - Kur aplikoni për biznese, institucione publike, OJQ, etj. Ky opsion ju mundëson të administroni kërkesat dhe terminët për stafin tuaj.
2. Aplikimi - Plotësoni të dhënat e kërkuara për ju (nëse aplikoni si person fizik) ose për stafin tuaj (nëse aplikoni si person juridik). Të dhënat duhet të jenë identike me ato në dokumentet identifikuese.
3. Pagesa - Shkarkoni urdhërpagesën dhe realizoni pagesën në një institucion financiar. Konfirmimi i pagesës zgjat deri në 2 ditë pune dhe bëhet në mënyrë automatike në sistem. Deri në konfirmimin e pagesës nuk mund të bëni kërkesë të re.
4. Termini - Pas konfirmimit të pagesës nga sistemi, hyni në llogarinë tuaj dhe caktoni datën e vizitës dhe numrin e punëtorëve të cilët do t'i nënshtrohen kontrollit sanitar. 
5. Vizita - Në datën e përzgjedhur, personat e caktuar për termin duhet të paraqiten personalisht në QRSHP me mostrat e kërkuara (nga ora 08:00 – 11:00). Ndalohet zëvendësimi i personave të regjistruar për kontrollë me persona që nuk janë në listë.
· Përzgjedhja e Regjionit - Në mënyrë që shërbimin ta merrni në regjionin tuaj përkatës, kini kujdes të veçantë gjatë përzgjedhjes së pikës tuaj të biznesit (sipas regjistrit të ARBK-së).
6. Rezultati - Rezultatin e pranoni në e-mailin e dhënë gjatë aplikimit (ju lutemi ta kontrolloni e-mailin rregullisht).
· Rezultati Negativ → Sistemi dërgon automatikisht librezën sanitare. 
· Rezultati Pozitiv → Pranoni njoftimin me udhëzimet mjekësore përkatëse. Ju lutemi t’ju përmbaheni me përpikëri udhëzimeve të dhëna.

Kujdes i veçantë për personat juridikë 
· Personat juridik mund të aplikojnë maksimalisht për 80 persona në një kërkesë. 
· Pas kryerjes së pagesës, listat e punëtorëve konsiderohen finale dhe nuk mund të bëhet asnjë zëvendësim.
· Pagesat nuk mund të anulohen dhe rimbursohen. 
VËREJTJE: Personat që vijnë për kontrollë sanitare duhet të paraqiten me duar të pastra dhe thonj të shkurtër e të pastër. Ndalohen rreptësishtë thonjtë e gjatë, të lyer apo artificial.

Udhëzuesin e përdorimit mbi mënyrën e aplikimit mund ta gjeni brenda platformës së librezave sanitare, te seksioni "Hapni llogarinë" (https://kontrollasanitare.rks-gov.net/). Ai është i disponueshëm në tri gjuhë dhe të njëjtit mund t'i referoheni për çdo paqartësi gjatë procesit të aplikimit.

